กรุงไทยชี้นักธุรกิจ จับตาประมูลบิ๊กโปรเจกต์
ธนาคารกรุงไทย เปิดเผยดัชนีธุรกิจกรุงไทย (Krung Thai Business Index : KTBI) ไตรมาส 2 ยังคงลดลงต่อเนื่อง
16 ก.ค. 2558

โดย...เสาวรส รณเกียรติ
ธนาคารกรุงไทย เปิดเผยดัชนีธุรกิจกรุงไทย (Krung Thai Business Index : KTBI) ไตรมาส 2 ยังคงลดลงต่อเนื่อง โดยนักธุรกิจคาดหวังโครงการลงทุนภาครัฐ สามารถเปิดประมูลได้ตามตารางเวลาที่กำหนดไว้ ซึ่งจะมีส่วนสำคัญช่วยฟื้นเศรษฐกิจและความเชื่อมั่น 
พูลพัฒน์ ศรีเปล่ง ผู้ช่วยกรรมการผู้จัดการใหญ่อาวุโส สายงานบริหารความเสี่ยง ธนาคารกรุงไทย เปิดเผยว่า จากการสำรวจนักธุรกิจกว่า 2,800 รายทั่วประเทศ พบว่าดัชนี KTBI ไตรมาส 2 ปีนี้ลดลงติดต่อกันอีกไตรมาสมาอยู่ที่ระดับ 50.40 จากระดับ 51.53 ในไตรมาสก่อน เนื่องจากปัจจัยลบหลายด้าน เช่น การส่งออกที่ยังหดตัว ภาวะภัยแล้งที่รุนแรงรวมทั้งปัจจัยเสี่ยงใหม่ๆ ที่อาจส่งผลให้เศรษฐกิจฟื้นตัวช้ากว่าที่คาดไว้ และเมื่อพิจารณาจำแนกตามประเภทธุรกิจ พบว่าธุรกิจที่มีความเชื่อมั่นต่ำกว่าระดับปกติ ได้แก่ ธุรกิจการเกษตร พาณิชยกรรม และบริการ    
“ในครึ่งปีหลังยังมีปัจจัยเสี่ยงที่ธนาคารต้องติดตามอย่างใกล้ชิด เพื่อลดผลกระทบต่อการดำเนินธุรกิจของลูกค้า โดยเฉพาะผู้ประกอบการเอสเอ็มอี เช่น ผลกระทบจากภัยแล้ง การนำเข้าเหล็กที่เพิ่มขึ้นจากจีน ผลกระทบจากการที่จีนประกาศเพิ่มภาษีนำเข้ายางธรรมชาติที่มีส่วนผสมของยางกับสารเคมีต่างๆ ทำให้ราคารับซื้อในประเทศลดลง รวมถึงเศรษฐกิจโลกโดยรวมที่ยังเปราะบาง โดยเฉพาะวิกฤตหนี้กรีซที่จะส่งผลต่อการฟื้นตัวของเศรษฐกิจยุโรป เศรษฐกิจจีนที่ชะลอตัว รวมทั้งความเสี่ยงจากการปรับขึ้นอัตราดอกเบี้ยสหรัฐ ที่อาจทำให้เกิดการเคลื่อนย้ายเงินทุนอย่างผันผวน”
อย่างไรก็ตาม ผลสำรวจชี้ว่านักธุรกิจคาดหวังในโครงการลงทุนภาครัฐที่ได้รับการอนุมัติดำเนินการ เช่น โครงการมอเตอร์เวย์ 3 เส้นทาง โครงการรถไฟชานเมืองสายสีแดง ช่วงบางซื่อ-รังสิต ระยะที่ 2 และโครงการก่อสร้างรถไฟทางคู่รางมาตรฐาน ระหว่างไทย-จีน เส้นทางหนองคาย-นครราชสีมา-แก่งคอย-ท่าเรือมาบตาพุด จะมีส่วนสำคัญช่วยฟื้นเศรษฐกิจและความเชื่อมั่น นอกเหนือจากปัจจัยบวกอื่นๆ ทั้งเงินบาทที่อ่อนค่าลงมาก การลดลงของต้นทุนการผลิตตามราคาน้ำมันและราคาสินค้าโภคภัณฑ์
รชตพงศ สุขสงวน ผู้อำนวยการฝ่ายอาวุโส ฝ่ายวิจัยความเสี่ยงธุรกิจ ธนาคารกรุงไทย กล่าวว่าดัชนี KTB ไตรมาส 2 อยู่ที่ระดับ 49.4 ถือว่าต่ำกว่าระดับปกติที่ 50 แต่หากดูดัชนี KTB ในอนาคตยังเหนือกว่าระดับ 50 คืออยู่ที่51.3 แสดงว่านักธุรกิจยังมีความเชื่อมั่นต่อเศรษฐกิจในครึ่งหลังปีนี้ โดยน้ำหนักใหญ่ที่ทำให้เชื่อมั่น คือ การลงทุนภาครัฐในส่วนของสาธารณูปโภคผ่านกระทรวงคมนาคมที่นักธุรกิจจะตอบมาเป็นจำนวนมาก
เพราะฉะนั้นรัฐบาลจะทำให้เห็นถึงความจริงจังกับการลงทุนโครงสร้างพื้นฐานหลังจากมีมติอนุมัติโครงการต่างๆ ออกมา โดยสิ่งที่รัฐบาลจะต้องทำเพิ่มเติมเพื่อสร้างความเชื่อมั่นธุรกิจให้เพิ่มขึ้น คือ การเปิดประมูลให้ได้ตามแผน ตามตารางเวลา หรือโรดแมปที่กำหนดไว้ เช่น บางโครงการที่มีปัญหาเรื่องการเวนคืนที่ดิน หรือปัญหาบางอย่าง อาจไม่สามารถประมูลได้ในเวลานี้ ซึ่งภาคเอกชนเข้าใจ ทราบดีว่าโครงการของรัฐต้องใช้เวลาในการดำเนินการ แต่ถ้ารัฐบาลหรือกระทรวงคมนาคมระบุว่า หลังจากแก้ปัญหาแล้วจะเปิดประมูลได้ปลายปีนี้ หรือต้นปีหน้า และเปิดประมูลได้ตามเวลาที่กำหนดไว้ก็จะทำให้เศรษฐกิจฟื้นตัวได้
รชตพงศ ระบุว่า มติ ครม.ในการอนุมัติโครงการสาธารณูปโภคขนาดใหญ่ และการเปิดประมูลได้จริงตามตารางเวลาที่ประกาศจะกระตุ้นให้เกิดกิจกรรมเศรษฐกิจด้านต่างๆ ตามมา เช่น เมื่อครม.มีมติให้สร้างถนนมอเตอร์เวย์ พื้นที่ที่ถนนจะไปมีการก่อสร้างก็จะเริ่มมีการจ้างงาน บริษัทรับเหมาก่อสร้างจะเริ่มซื้อวัสดุอุปกรณ์การก่อสร้าง เกิดการจ้างงาน การค้าส่งค้าปลีกจะตามมา และหากโครงการมอเตอร์เวย์ใกล้เสร็จ ก็อาจจะมีโครงการอสังหาริมทรัพย์ตามมาได้
“การประมูลโครงการได้ตามกำหนดจะทำให้ความเชื่อมั่นนักธุรกิจดีขึ้น ทำให้เศรษฐกิจค่อยๆ ฟื้นตัว เพราะฉะนั้นครึ่งปีหลังเรายังมีความหวังอยู่ แต่ถ้าไม่ประมูลตามที่ประกาศ ความเชื่อมั่นก็จะหายไป” รชตพงศ ระบุ
นอกจากนี้ ในการสำรวจครั้งนี้นักธุรกิจยังให้น้ำหนักกับต้นทุนดอกเบี้ยที่ลดลงในครึ่งหลังของปี หลังจากที่คณะกรรมการนโยบายการเงิน (กนง.) มีมติลดดอกเบี้ยลงถึง 2 ครั้งติดต่อกัน รวม 0.5%